|  |  |
| --- | --- |
| **Účastník ZPC** | |
| Meno, priezvisko, titul: | Denisa Ďuranová, PhDr. |
| Úsek: | Štátny pedagogický ústav |
|  | |
| **Zahraničná pracovná cesta** | |
| Miesto konania – štát, mesto: | Taliansko, Lampedusa |
| Organizátor: | Ministerstvo školstva Talianskej republiky |
| Termín: | 30. 9. – 4. 10. 2016 |
| Účel: | Zapojenie SR do iniciatívy Ministerstva školstva Talianskej republiky *Európa začína na Lampeduse* |
| Rokovací jazyk: | Anglický jazyk |
|  | |
| **Rámcový program**  30.09.2016 – cesta Bratislava – Lampedusa  1.10. – 3. 10. 2016 – účasť na aktivitách a záverečnom podujatí iniciatívy Talianskej republiky *Európa začína na Lampeduse*  4.10.2016 – cesta Lampedusa – Bratislava | |
|  | |
| **Stručný priebeh** | |
| Medzinárodné podujatie *Európa začína na Lampeduse* sa uskutočnilo v dňoch 30. 9. – 3. 10. 2016 na ostrove Lampedusa, ktorý sa stal symbolom migračnej krízy v Európe. Podujatie bolo realizované v prepojení na jednu z mnohých tragických udalostí, ku ktorým došlo pri masovej migrácii zo severnej Afriky a to na udalosť z 3. 10. 2013, keď pri ostrove Lampedusa zomrelo 368 utečencov. Úrad vysokého komisára Organizácie Spojených národov pre utečencov (UNHCR) uvádza, že v Stredozemnom mori zomrelo od roku 2011 viac ako 2600 ľudí. Pri príležitosti uctenia si pamiatky tých, ktorí zomreli v Stredozemnom mori a s cieľom zvyšovania povedomia v otázke migrácie a utečencov bol parlamentom Talianskej republiky 3. október vyhlásený za Pamätný deň.  Predmetná iniciatíva bola podporená Ministerstvom školstva Talianskej republiky s cieľom zapojiť žiakov stredných škôl z rôznych európskych krajín do vzdelávacích aktivít a diskusií, ktoré sa týkajú otázok ľudských práv s osobitným zameraním na migráciu a práva utečencov a žiadateľov o azyl. Iniciatívy sa zúčastnilo približne 300 účastníkov, vrátane žiakov a učiteľov z rôznych krajín Európskej únie: Fínsko, Grécko, Írsko, Lotyšsko, Nemecko, Rakúsko, Slovenská republika, Slovinsko, Španielsko, Švédsko, Taliansko. Slovenská delegácia bola zastúpená národnou koordinátorkou za SR v Európskej agentúre pre špeciálne a inkluzívne vzdelávanie PhDr. Denisou Ďuranovou a PhDr. Ľubomírom Jaššom, Michaelou Florkovou, Žanetou Hrbkovou, Ferdinandom Jagelkom z Gymnázia A. Bernoláka v Námestove.Zapojené stredné školy mali možnosť zúčastniť sa rôznych workshopov a prednášok zameraných na problematiku migrácie, ako aj diskutovať o projektoch a aktivitách, ktoré sú realizované na ich strednej škole v danej oblasti. Spomedzi všetkých účastníkov sa záverečnej ceremónie pri príležitosti Pamätného dňa zúčastnili dve stredné školy: slovenská a  talianska.  Hlavné zameranie workshopov:   * Čo znamená byť migrantom, utečencom; čo znamená pricestovať do cudzej krajiny. * Diskriminácia. * Nenávistné prejavy. * Obchodovanie s ľuďmi. * Etika komunikácie. * Humanitárne koridory. * Pátranie a záchrana na mori. * Simulácia záchranných akcií. * Svetová hudba.   Bližšie informácie o medzinárodnom podujatí a projekty zapojených škôl sú dostupné na webovom sídle  *„Europe begins at Lampedusa“*: [www.europalampedusa.it](http://www.europalampedusa.it). | |
| **Odporúčania a závery** | |
| Aktívne zapojenie sa do talianskej iniciatívy *Európa začína na Lampeduse* prinieslo priestor na vytvorenie fóra pre dialóg a diskusiu medzi žiakmi a učiteľmi v oblasti výchovy a vzdelávania k ľudským právam a demokratickému občianstvu. Slovenská delegácia mala možnosť zdieľať informácie o  aktivitách a projektoch vo výchovno-vzdelávacom procese, ktoré sú zamerané na problematiku ľudských práv, najmä na migráciu a práva utečencov a žiadateľov o azyl. Zároveň mala možnosť oboznámiť sa s migračnou a azylovou situáciou v krajinách Európskej únie, ako aj so zvyšovaním povedomia v danej oblasti v rámci výchovno-vzdelávacieho procesu.  Odporúčame zapojenie slovenskej strednej školy do iniciatívy *Európa začína na Lampeduse* i v jej nasledujúcich ročníkoch.  Odporúčame podporovať a uplatňovať medzipredmetové vzťahy a celoškolský prístup pri implementácii výchovy a vzdelávania k ľudským právam a demokratickému občianstvu na úrovni školy.  Odporúčame využívať vzdelávacie zdroje a nástroje, ktoré sú k dispozícii pre pedagogických zamestnancov v oblasti výchovy a vzdelávania k ľudským právam a demokratickému občianstvu vytvorených s podporou Rady Európy. Prostredníctvom týchto nástrojov je možné zabezpečiť väčšiu metodickú podporu pri implementácii výchovy a vzdelávania k ľudským právam a demokratickému občianstvu i v SR. | |
| **Očakávaný prínos** | |
| Výmena skúseností a informácie nadobudnuté počas pracovnej cesty sú prínosom pre prácu v oblasti výchovy a vzdelávania k ľudským právam a demokratickému občianstvu. Gymnázium A. Bernoláka v Námestove bude prezentovať svoje aktivity i na národnej úrovni a to na odborno-metodickom podujatí Štátneho pedagogického ústavu *Nové výzvy a potreby globalizovaného sveta vo vzdelávaní. Ako odpovedať v škole na niektoré aktuálne témy: Ako sme pristúpili k citlivej téme migrácie v našej škole.* | |
| **Prehľad prinesenej dokumentácie a miesto jej uloženia** | |
| - | |
| **Spôsob zverejnenia výsledkov ZPC, prenos získaných informácií** | |
| Správa zo ZPC bola zaslaná sekcii medzinárodnej spolupráce MŠVVaŠ SR, ktorá ju zverejní na internetových stránkach ministerstva. | |
|  | |
| **Súhlasím so zverejnením správy na internete.** | |
| Správu vypracovala: PhDr. Denisa Ďuranová | |
| Dátum: 10. 10. 2016 | |
| Správu schválil: doc. PhDr. Ľudovít Hajduk, PhD., riaditeľ ŠPÚ | |